Cel puțin cinci persoane au fost ucise, iar alte zece au fost rănite vineri, 8 martie, după ce mai multe pachete de ajutoare umanitare parașutate din avion au căzut peste ele în tabăra Al Shati, situată la vest de orașul Gaza, potrivit unui jurnalist aflat la fața locului și citat de CNN.
Jurnalistul Khader Al Zaanoun a declarat pentru postul american de televiziune că a fost martor la căderea din avioane a pachetelor de ajutoare deasupra taberei Al Shati, dar nu poate confirma ce țară a fost în spatele lansării aeriene.
Muhammad Al-Sheikh, șeful Departamentului de îngrijiri de urgență de la Complexul medical Al Shifa din orașul Gaza, a confirmat că cinci persoane au fost ucise în acest incident.
Unele dintre persoanele rănite în incident și transferate la spitalul Al Shifa sunt în stare gravă, potrivit lui Al-Sheikh. SUA și alte țări au parașutat ajutoare umanitare în Gaza, pe fondul avertismentelor Organizației Națiunilor Unite potrivit cărora sute de mii de persoane din enclava palestiniană asediată sunt în pragul foametei.
Prima acțiune de parașutare a SUA a avut loc sâmbătă, 2 martie, prin intermediul acesteia fiind livrate 38.000 de porții de mâncare de-a lungul coastei Fâșiei Gaza, într-o operațiune derulată în coordonare cu Iordania. După ce planul de a parașuta ajutoare umanitare a fost anunțat vinerea trecută de președintele american Joe Biden, organizațiile umanitare l-au criticat ca fiind ineficient, având în vedere amploarea nevoilor civililor din Gaza.
Richard Gowan, directorul Grupului Internațional de Criză din cadrul ONU, a declarat: "Angajații din domeniul ajutorului umanitar se plâng mereu că parașutările aeriene sunt o bună oportunitate pentru fotografii, dar o modalitate proastă de a livra ajutoare".
Foto: Profimedia Images
Sursa: libertatea.ro